रामगढ़ खदान का खनिज विभाग का सीमांकन पूरा, सीहोर का निकला
भास्कर संवाददाता | होशंगाबाद
कार्पोरेशन की रामगढ़ रेत खदान के पास जिस इलाके से रेत चोरी हो रही है वह सीहोर जिले का है। रविवार को हुए सीमांकन में यह साफ हुआ है। इस इलाके पर होशंगाबाद के रामगढ़ और सीहोर के मंडी व नीलकंठ गांव के लोग अपना-अपना हक जमा रहे थे।
कई बार आपसी संघर्ष की स्थिति भी बन चुकी थी। दोनों तरफ के लोग इस इलाके को अपना कहकर रेत निकालते आ रहे थे। कार्पोरेशन की रामगढ़ खदान से सटे इस इलाके का रविवार को होशंगाबाद खनिज अधिकारी शशांक शुक्ला ने सीमांकन कराया, क्योंकि उन्हें रेत चोरों पर कार्रवाई करने में दिक्कत आ रही थी। सीमांकन में पूरा इलाका सीहोर जिले का निकला है। अब चोरी पर अंकुश लगाने वे सीहोर खनिज अधिकारी को पत्र लिखेंगे।
भास्कर की खबर पर कार्रवाई: दैनिक भास्कर लगातार रेत चोरी को लेकर खबर प्रकाशित कर रहा है। दो दिन पहले ही डोंगे से रेत चोरी करने संबंधी खबर प्रकाशित की है। इसके पहले भी रामगढ़ खदान के आसपास रेत चोरी करने को लेकर होशंगाबाद के रामगढ़ व सीहोर के मंडी व नीलकंठ गांव के लोगों में हुए संघर्ष को लेकर खबर प्रकाशित की थी। जिसके बाद होशंगाबाद खनिज अधिकारी ने संबंधित इलाके का सीमांकन कराया। जिसमें रेत चोरी वाला इलाका सीहोर जिले का निकला है। अब कार्रवाई सीहोर खनिज अधिकारी को करना होगा।
hin_Deva bho_Deva hin_Deva hin_Deva hin_Deva